## El Consell renova els convenis per a l’extinció d’incendis forestals amb els consorcis de bombers de Castelló i València

*** Es destinen dos milions d’euros per a gestionar els mitjans d’extinció del Servei de Bombers Forestals de la Generalitat a Castelló i València durant l’any 2024**

El Consell ha aprovat la pròrroga dels convenis de col·laboració entre l’Agència Valenciana de Seguretat i Resposta a les Emergències (AVSRE) i els consorcis de bombers de Castelló i València relatius al Servei de Prevenció, Extinció d’Incendis i Salvament.

L’encàrrec al Consorci de Bombers de Castelló comprén la gestió i direcció operativa dels mitjans del Servei de Bombers Forestals de la Generalitat a la província de Castelló, amb un pressupost d’1.030.000 euros per a 2024.

En el cas del Consorci de Bombers de València l’import per a la gestió i direcció operativa i funcional dels mitjans del Servei de Bombers Forestals a la província de València ascendix a 1.340.00 euros.

En virtut de l’acord, les activitats de gestió tindran un caràcter merament material i tècnic. Els consorcis disposaran del seu propi personal operatiu, de personal tècnic forestal i de coordinadors o coordinadores forestals per a la direcció de les labors d’extinció d’incendis, a més de programar i supervisar les activitats diàries dels mitjans del Servei de Bombers Forestals de la Generalitat a les comarques de Castelló i València.

També disposaran dels coordinadors i coordinadores forestals necessaris per a la gestió i supervisió del servici. Cada persona tindrà assignada, de manera permanent, un nombre d’unitats de bombers forestals anuals i de reforç.

Per la seua part, el personal tècnic forestal s’encarregarà de gestionar, organitzar, distribuir i controlar el treball diari; omplir i controlar la documentació necessària; supervisar l’estat dels equips de protecció i vehicles i planificar, organitzar i supervisar les activitats diàries d’entrenament, pràctiques de maneig i manteniment dels equips, ferramentes mecàniques i manuals i equips de comunicacions.

A més, hauran de tutelar les pràctiques especialitzades que facen les unitats al seu càrrec i dirigir les actuacions que se’ls encarreguen amb motiu de situacions d’emergència.

Fecha: 28/05/2024